HEEEEELP, my kind doen Wiskunde! - Skoleondersteuningsentrum
deur Hendrik de Kock, Wolkskooldosent
"Maar ma, waar gaan ek nou ooit hierdie Wiskunde in die regte lewe gebruik?"
As jy 'n ouer van 'n laerskoolkind is, het jy tien teen een hierdie woorde al menigmale gehoor. Jy besef dat jy jou kind moet help om met goeie begrip en vaardigheid, basiese Wiskunde-konsepte te bemeester, sodat hy/sy voorbereid op sukses, nie net vir die huidige nie, maar veral vir die toekoms sal wees.
Deur vaardig te raak met basiese konsepte soos optel, aftrek, vermenigvuldig en deel, lê die grondslag vir hoër-orde Wiskunde (soos bv. Algebra), maar veral die vermoë om probleme op te los.
Die vraag bly steeds, hoe verduidelik jy dit aan 'n laerskoolkind? Hier volg tien wenke vir jou as ouer om 'n liefde vir Wiskunde by jou laerskoolkind te kweek, sodat dit nie vir hul nodig sal wees om te vra hoekom hul Wiskunde moet baasraak nie.
Taal en Wiskunde: Wiskunde is 'n "taal" opsigself, maar sonder om die onderrigtaal, sê Afrikaans, goed te verstaan, sal hulle ook sukkel met definisies van wiskundige begrippe, soos bv. "groter as" en "kleiner as". Dit sal baie moeilik wees om die Afrikaans, in 'n som, in Wiskunde te "vertaal", sodat die som met begrip opgelos kan word.
Vestig getalbegrip eerder as "truuks" en memorisering of "slim"-maniere/metodes: Om 'n truuk in Wiskunde aan te leer sonder begrip, is baie skadelik. Om vir 'n kind te leer dat by 'n desimale getal die komma na links skuif met vermenigvuldiging sonder die begrip dat die getal groter word, is sinneloos. Moet ook nie strategieë afdwing nie – laat hulle liewer toe om dit self te ontdek.
Fundamentele- en basiese Wiskunde: 'n Kind moet sy basiese bewerkingsreëls (soos volgorde van bewerkings en vermenigvuldigingstafels) ken.
Gebruik hulpmiddele: Telraam, albasters, blokkies, breukstelle, ens. moet altyd beskikbaar wees. Klippies-en-stokkies is baie beter as pen-en-papier.
Wys op die relevansie: Ons leef in 'n Wiskundige wêreld. Wiskunde is oral om ons te sien.
Betrek hulle by kosmaak (resepte), wanneer hoeveelhede afgemeet moet word, ens.
Kombinasies van afstand en tyd: Hoe ver kan ek ry as ek 3 ure ry teen 60 km/h, spoed, ens. Geld: Hoeveel kleingeld? Ongeveer hoeveel gaan die volgende kruideniersware items saam kos?
Om Wiskunde in die vorm van speletjies te doen, bring baie pret in die vak (dit voel nie soos werk nie).
Doen wiskunde speletjies gedurende gesinstyd.
Kompetisies by die huis, maar ook olimpiades, ens.
7. Gebruik tegnologie tot hulle voordeel: Rekenaarspeletjies: laat hulle wiskunde speletjies en -oefeninge op die rekenaar doen.
8. Fokus op logika, nie op reg en verkeerd nie. Leer uit die foute wat in die bewerkingstappe gemaak is, sodat die antwoorde uiteindelik ook reg kan wees. Moenie op perfeksie fokus nie, plaas eerder jou fokus op logika en die stappe wat op mekaar volg eerder as op die antwoord self. Kweek denkvaardighede en probleemoplossingstrategieë – dit sal op baie gebiede baie handig wees.
9. Let op jou woorde. Sê deurlopend: Wiskunde is maklik, fassinerend, pret, bruikbaar en handig. Moet nooit sê: jy kan nie wiskunde doen nie; jy is nie aangelê om wiskunde te doen nie; ons familie kan nie wiskunde doen nie; jou ma is nie 'n "Wiskunde"-persoon nie. Pasop vir etikettering: Wiskunde is net vir "nerds" en slim mense; almal sukkel met wiskunde. Weerhou jou om negatief van die onderwyser te praat. Te veel prys is ook 'n probleem. As 'n kind gedurig hoor hy 'n wiskunde-genie, kan hy 'n vrees ontwikkel vir mislukking. Help hulle om aan hulle wiskunde selfbeeld te bou. Motiveer positief: Gesonde aanmoediging, prys harde werk en uithouvermoë. As jou kind moedeloos word en sê hy is moeg en kan nie meer nie, verduidelik hoe goed dit vir jou brein is om te oefen, te groei en strek te word.
10. Kweek 'n "groei" ingesteldheid. Niemand word goed in wiskunde gebore nie. Dit kos harde werk om uiteindelik te kan presteer. Word wiskundig fiks! Vergelyk dit met 'n atleet, 'n pianis, ens., wat oefen, oefen, oefen. Aanhouer wen!
Soos dit goed is om elke dag vir jou kind te lees, so is dit ook noodsaaklik om elke dag wiskunde saam met jou kind te doen. Hulle leer dat as hulle bereid is om hard te werk aan iets waarvoor hulle lief is, sal hulle dit koester en nog harder daaraan WIL werk, nie omdat hul moet nie, maar omdat dit vir hul lekker is. Hulle sal ook nie bang wees, of 'n vrees vir Wiskunde ontwikkel nie. Dis nie nodig vir jou kind om uit te blink in wiskunde om daarvoor lief te wees nie. Dit maak nie saak of hulle goed is in Wiskunde nie, maar dit maak saak hoe hulle daaroor voel.
Kry HIER al jou antwoorde oor registrasie, hoe om in te skryf, vakkeuses, grade, voordele, koste en betalingsopsies vir Die Wolkskool.